Lucius episcopus s(eruus) s(eruorum) dei. Dilectis filiis suis P(ontio) abbati Virzeliacensi eius que fratribus salutem et apostolicam benedictionem. Predecessor noster felicis recordationis Paschalis, sicut ex scriptis ipsius intelleximus, episcopis per Galliam precipiendo mandauit ut interfectores abbatis Artaldi Vizeliacensis, quia dominum suum et presbiterum et abbatem tam nequiter occiderunt, secundum penitentiae dignum modum in exilium detruderent et si obedire nollent, eos excommunicationi subicerent. Prohibuit etiam ut nunquam Virzeliacensi abbati uel preposito alicui facultas sit eosdem homicidas in eodem monasterio ad habitandum suscipere. Nos itaque preceptum confirmantes ipsius super hoc, apostolica auctoritate prohibemus ut nec ipsi uel eorum heredes, nominatim Stephanus Altisiodorensis clericus, qui cum te, dilecte in domino fili abbas in presentia uenerabilium fratrum nostrorum G(odefridi) Lingonensis episcopi et B(ernardi) Clareuallensis abbatis super hoc in causam traxisset, eorum iudicio, sicut accepimus, a causa decidit, monasterium ipsum ulterius inquietare presumant interdicimus et ne cui abbati uel preposito eos in Virzeliaci burgo de cetero ad habitandum suscipere liceat prohibemus. Dat Laterani VI Idus Aprilis. Lucius episcopus s(eruus) s(eruorum) dei. Dilecto in Christo filio G(uillelmo) comiti Niuernensi salutem et apostolicam benedictionem. Ad nobilitatem tuam pertinet uenerabilia loca cum ipsis personis diuino famulatui mancipatis diligere et fouere et suam eis iusticiam conseruare. Ideo que per apostolica scripta nobilitati tuae mandamus atque in peccatorum tuorum remissionem iniungimus, quatinus antiquam stratam, quam de Vizeliaco diceris abstulisse et alias diuertisse, ad predictum locum restituas.